Nuwe hoof by Gupta-maatskappy aangestel | Netwerk24
Nuwe hoof by Gupta-maatskappy aangestel
Deur Hanlie Stadler 17 Mei 2016 14:21
Oakbay Energy and Resources het iemand uit sy binnekring aangestel as nuwe uitvoerende hoof nadat Varun Gupta in Maart bedank het.
Jacques Roux, vantevore die uitvoerende hoof van ’n ander Gupta-firma, JIC Mining Services, is sedert Junie 2015 verantwoordelik vir die Oakbay-groep se Brakfontein-steenkoolmyn naby Delmas in Mpumulanaga. Brakfontein is in besit van die ewe omstrede Tegeta Resources and Exploration, nog ’n firma waarin die Guptas belê is.
Roux was ook voorheen in Indië in diens van die rekenaarfirma Sahara, die oorspronklike bron van die Guptas se weelde, waar hy gehelp het om duisende winkels vir dié groep te vestig.
Gupta, een van die omstrede Gupta-broers wat na bewering probeer het om pres. Jacob Zuma te beïnvloed, het bedank nadat Suid-Afrikaanse banke Oakbay en sy moedermaatskappy, Oakbay Investments, soos ’n warm patat gelos het. Oakbay se ouditeur, KPMG, en aandelebeursborg, Sasfin, het ook hul bande verbreek.
Oakbay het intussen ’n nuwe ouditeursfirma aangestel.
Meer oor: Tegeta Exploration And Resources | Oakbay | Mynbou | Korrupsie
Kabinet bespreek als behalwe Guptas en banke
Argus en Times sê nee vir Gupta-advertensies
Banke en Guptas: Kabinet ‘bekommerd oor beleggers’